**ELŐTERJESZTÉS**

**Szombathely Megyei Jogú Város Közgyűlésének**

**2018. április 26-i ülésére**

**Javaslat településrendezési eszköz módosításához kapcsolódó döntések meghozatalára**

Szombathely Megyei Jogú Város Közgyűlése a 355/2017. (XII.14.) Kgy. számú határozatával a Szombathely-Sé összekötő kerékpárút nyomvonalának és a Jókai úti kerékpárút nyomvonalának területét, valamint a Király Sportlétesítmény területét a tervezett bővítés érdekében kiemelt fejlesztési területté nyilvánította.

A Közgyűlés felkért a felülvizsgálat kapcsán szükséges tervek és az azokat alátámasztó munkarészek elkészíttetésére, az egyes kezdeményezések esetében szükséges jogszabály szerinti eljárások lefolytatására, és előzőek eredményének a Közgyűlés elé terjesztésére.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Kormányrendelet (a továbbiakban: Kormányrendelet) 32. § (6) bekezdés c) pontja értelmében *„A településrendezési eszköz egyeztetése tárgyalásos eljárás szerint történik, amennyiben a településrendezési eszköz módosítása a képviselő-testület döntésével kiemelt fejlesztési területté nyilvánított területen, beruházás megvalósítása miatt indokolt.”*

A Kormányrendelet 42. § (1) bekezdése alapján „*Tárgyalásos eljárás esetén a polgármester a településrendezési eszköz tervezetét a végső szakmai véleményezési szakasz kezdeményezése előtt véleményezteti a partnerekkel a 29/A § szerint.”*

A partnerségi egyeztetés során beérkezett véleményeket megismerve Szombathely Megyei Jogú Város Közgyűlése 20/2018. (II.15.) Kgy. számú határozatával úgy döntött, hogy Jókai úti kerékpárút nyomvonalával kapcsolatosan a soron következő ülésen hozza meg döntését, a Szombathely-Sé összekötő kerékpárút és a Király Sportlétesítmény tekintetében felkért, hogy a településrendezési eszköz tervezett módosítására vonatkozóan az állami főépítész záró szakmai véleményét kérjem meg.

1. A Vas Megyei Kormányhivatal Állami Főépítész VA/KMBK-ÁF/148-19/2018 számú záró szakmai véleménye: „*A tárgyi dokumentáció képviselőtestület elé terjesztéséhez - VA/KMBK-ÁF/148-18/2018. számú jegyzőkönyvbe foglalt javaslatok, észrevételek figyelembe vétele, végrehajtása mellett – hozzájárulok. A záró véleményemet és a partnerségi egyeztetésről felvett jegyzőkönyvet, valamint a megküldött véleményeket a döntésre jogosult testülettel ismertetni kell.”*

A partnerségi egyeztetésről felvett jegyzőkönyvet, valamint a megküldött véleményeket a Közgyűlés februári ülésén megismerte és elfogadta. A záró szakmai véleményt és a tárgyalásos eljárás jegyzőkönyvét az előterjesztés 1. melléklete tartalmazza. A településrendezési eszköz módosítását tartalmazó tervdokumentációt a Tisztelt Közgyűlés elé terjesztem.

A Szabályozási Terv elfogadásra váró módosításának tervezetét az előterjesztés 2. mellékletét képező munkafüzet tartalmazza, amely terjedelme miatt csak elektronikusan kerül megküldésre.

Elérhetősége: [www.szombathely.hu/kozgyulés/e-kozgyules/2018](http://www.szombathely.hu/kozgyul%C3%A9s/e-kozgyules/2018)

1. A Jókai úti kerékpárút nyomvonalának kijelölésére - Szombathely Megyei Jogú Város Közgyűlése 20/2018. (II.15.) Kgy. számú határozata értelmében - új tervdokumentáció készült, amelyet az előterjesztés 3. melléklete tartalmaz. Terjedelme miatt a munkafüzet csak elektronikusan kerül megküldésre. Elérhetősége: [www.szombathely.hu/kozgyulés/e-kozgyules/2018](http://www.szombathely.hu/kozgyul%C3%A9s/e-kozgyules/2018)
2. Az Eötvös Loránd Tudományegyetem Savaria Egyetemi Központ a Szombathely, Károlyi Gáspár tér 4. szám, 5555 hrsz. alatti ingatlanán kültéri sportpálya fejlesztést tervez. Az Egyetem kérelemmel fordult Önkormányzatunkhoz a megvalósításhoz szükséges településrendezési intézkedések megtétele érdekében.

 Szombathely Megyei Jogú Város Helyi Építési Szabályzatáról, valamint Szabályozási tervének jóváhagyásáról szóló 30/2006.(IX.7.) önkormányzati rendelet 1. melléklete az ingatlant *„Különleges terület, Oktatási központok (Ko)”* területfelhasználási egységbe sorolja.

 Az országos településrendezési és építési követelményekről szóló 253/1997. (XII. 20.) Kormányrendeletben foglaltak értelmében különleges területen a legkisebb zöldfelület mértéke 40 %. A sportpályák fejlesztése a zöldfelület csökkenésével jár, ezért csak a zöldfelületi mutató 10%-ra történő módosítása esetén valósítható meg.

 A Kormányrendelet) 32. § (6) bekezdés c) pontja értelmében *„A településrendezési eszköz egyeztetése tárgyalásos eljárás szerint történik, amennyiben a településrendezési eszköz módosítása a képviselő-testület döntésével kiemelt fejlesztési területté nyilvánított területen, beruházás megvalósítása miatt indokolt.”*

Fentiek értelmében javaslom, hogy a T. Közgyűlés a Károlyi Gáspár tér 4. szám, 5555 hrsz. alatti ingatlant a beruházás megvalósíthatósága érdekében nyilvánítsa kiemelt fejlesztési területté. Ebben az esetben a településrendezési eszköz módosítása – a rövidebb idő alatt megvalósítható - tárgyalásos eljárás szabályai szerint történhet.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni, és a rendeletet megalkotni szíveskedjék.

**Szombathely, 2018. április „ ”**

 **/: Dr. Puskás Tivadar :/**

**HATÁROZATI JAVASLAT**

**.…/2018. (IV. 26.) Kgy. számú határozat**

1. Szombathely Megyei Jogú Város Közgyűlése megismerte - a Szombathely-Sé összekötő kerékpárút és a Király Sportlétesítmény területének bővítésére vonatkozóan - a településrendezési eszköz módosítása érdekében folytatott eljárás során az állami főépítész által kiadott záró szakmai véleményt.
2. Szombathely Megyei Jogú Város Közgyűlése a 257/2006. (IX.7.) Kgy. sz. határozattal elfogadott településszerkezeti tervét az épített környezet alakításáról és védelméről szóló 1997. évi LXXVIII. törvény 8. § és 10. § előírásainak megfelelően, az alábbiak szerint módosítja:

*1. Területhasználati változások:*

**Beépítésre szánt terület:**

Különleges terület

1. Kertvárosias lakóterületből különleges sportolási, szabadidőközpont területbe kerül átsorolásra a 10576 és 10577 hrsz ingatlanok területe egészben, továbbá a 10577/2 hrsz (részben); 10577/3; 10578/2 hrsz ingatlanok területe. (3. sorszám alatti terület)
2. Közlekedési területből különleges sportolási, szabadidőközpont területbe kerül átsorolásra részben a 10598 hrsz és részben a 10577/2 hrsz ingatlan területe ~2890 m2 nagyságban. (3. sorszám alatti terület)

**Beépítésre nem szánt területek**

Közlekedési terület:

Közlekedési terület kerül kialakításra kerékpárút céljára kertes mezőgazdasági területből ~360 m2 nagyságban a 0993/2 hrsz ingatlanból és véderdő területből ~200 m2 nagyságban a 0993/26 hrsz ingatlanból kerékpáros útvonal megvalósítása érdekében. (1. sorszám alatti terület)

*2. A területfelhasználás során figyelembe veendő korlátozó feltételek:*

Az egyes vízbázisok védőzónájához tartozó külön jogszabályi előírásokat meg kell tartani.

*3. Biológiai aktivitás érték:*

A biológiai aktivitási érték számítással igazolt mértékben kissé emelkedett és 0,6939 értékű többletet mutat. A beépítésre szánt területek növekedése önmagában kedvezőbb, mivel alacsony aktivitási értékkel bíró közlekedési terület kerül nagy zöldfelületű sportlétesítményként hasznosításra.

*4. Rajzi munkarész:*

A településszerkezeti terv jóváhagyandó munkarésze a TSZ/M-2018/1-2 módosított településszerkezeti tervlapokkal kiegészített településszerkezeti tervlap.

A Közgyűlés felkéri a városi főépítészt, hogy gondoskodjon a fenti módosítások településszerkezeti terven történő átvezetéséről.

1. Szombathely Megyei Jogú Város Közgyűlése megismerte és elfogadja a Szombathely, Jókai úti kerékpárút nyomvonalának kijelölésére vonatkozó tervdokumentációban foglaltakat. A Közgyűlés felkéri a polgármestert, hogy a településrendezési eszköz tervezett módosítására vonatkozóan az állami főépítész záró szakmai véleményét kérje meg.
2. Szombathely Megyei Jogú Város Közgyűlése a Károlyi Gáspár tér 4. szám, 5555 hrsz. alatti ingatlant - az Eötvös Loránd Tudományegyetem Savaria Egyetemi Központ kültéri sportpálya fejlesztésének megvalósíthatósága érdekében - kiemelt fejlesztési területté nyilvánítja. Felkéri a polgármestert, hogy a felülvizsgálat kapcsán szükséges terveket és azok alátámasztó munkarészeit készíttesse el, a szükséges eljárást folytassa le, és előzőek eredményét terjessze a Közgyűlés elé.

**Felelősök:** Dr. Puskás Tivadar polgármester

 Illés Károly alpolgármester

(A végrehajtás előkészítéséért:

Lakézi Gábor városi főépítész, osztályvezető)

**Határidő:** 1. pont vonatkozásában: azonnal

 2. pont vonatkozásában: 2018. május 31.

 3. pont vonatkozásában: 2018. május 7.

 4. pont vonatkozásában: 2018. júniusi Közgyűlés